ລາຄາອາຫານ ຢູ່ໃນຂົງເຂດເອເຊຍ ຍັງແພງຢູ່
ທະນາຄານໂລກກ່າວວ່າ ລາຄາອາຫານທີ່ຖີບຕົວສູງຂື້ນນັບມື້ ຢູ່ໃນຂະນະນີ້ ໄດ້ຜັກດັນໃຫ້ປະຊາຊົນຫລາຍກວ່າ 40 ລ້ານຄົນ ຕົກຢູ່ໃນສະພາບທຸກຈົນທີ່ສຸດ
ອົງການອາຫານແລະການກະເສດຂອງສະຫະປະຊາຊາດກ່າວວ່າ ລາຄາອາຫານໃນຂົງເຂດ ເອເຊຍຍັງຄົງສູງຢູ່ຕໍ່ມາ ເຖິງແມ່ນໄດ້ຫລຸດຕໍ່າລົງເປັນເວລາສັ້ນໆໃນເດືອນເມສານັ້ນ ຜູ້ສື່ ຂ່າວວີໂອເອ Daniel Schearf ລາຍງານຈາກບາງກອກວ່າ ພວກເຈົ້າໜ້າທີ່ອົງການດັ່ງ ກ່າວ ກໍາລັງຮຽກຮ້ອງໃຫ້ລັດຖະບານທັງຫລາຍ ຈົ່ງມີຄວາມລະມັດລະວັງເປັນພິເສດ ເພື່ອ ປ້ອງກັນການເຄື່ອນໄຫວຕ່າງໆ ທີ່ອາດສາມາດພາໃຫ້ລາຄາເຂົ້າປາອາຫານຖີບຕົວສູງຂຶ້ນ ໄປອີກ ທອງປານມີລາຍລະອຽດ ມາສະເໜີທ່ານ ອົງການອາຫານແລະການກະເສດຂອງສະຫະປະຊາຊາດ ຫລື FAO ກ່າວວ່າ ລາຄາຂາຍຍ່ອຍຂອງເຂົ້າວີທ ຫລືເຂົ້າ ເບລ່ ແລະເຂົ້າ ຢູ່ໃນຂົງເຂດເອເຊຍ ໄດ້ຕົກຕໍ່າລົງໜ້ອຍນຶ່ງ ໃນເດືອນເມສາ ຊຶ່ງເປັນການຕົກຕໍ່າລົງຄັ້ງທໍາອິດໃນຮອບ ເກົ້າເດືອນຜ່ານມາ ອົງການ FAO ກ່າວອີກວ່າ ລາຄາເຂົ້າ ຊຶ່ງເປັນອາຫານ ຫລັກຂອງຂົງເຂດເຊຍນັ້ນ ໄດ້ຫລຸດລົງ 2 ເປີເຊັນ ໃນ ກໍາປູເຈຍ ແລະສີລັງກາ ແລະປະມານເຄິ່ງເປີເຊັນໃນບັງ ກລາເທດ ສ່ວນທີ່ອິນເດຍ ລາຄາເຂົ້າເບລ່ ຫລືເຂົ້າວີທ ຫລຸດຕໍ່າລົງເຈັດເປີເຊັນ : ແຕ່ອົງການ FAO ໄດ້ໃຫ້ເຫດຜົນວ່າ ລາຄາອາຫານຖືກລົງ ກໍຍ້ອນການຕົກຕໍ່າລົງຢ່າງຫລວງຫລາຍເປັນເວລາສັ້ນໆຂອງລາຄານໍ້າມັນດິບ ເຖິງແມ່ນລາຄາຈະຕົກຕໍ່າລົງໃນບາງແຫ່ງ ແຕ່ລາຄາເຂົ້າກໍຍັງຖືວ່າສູງກວ່າ ລະດັບ ຂອງເມື່ອນຶ່ງປີກ່ອນ 29 ເປີເຊັນໃນບັງ ກລາເທດ 25 ເປີເຊັນໃນຈີນ ແລະ 40 ເປີເຊັນໃນຫວຽດນາມ ແລະ ທ່ານ ຮີໂຣຢູກິ ໂຄນູມາ ຜູ້ຕ່າງໜ້າອົງການ FAO ປະຈໍາຂົງເຂດເອເຊຍປາຊິຟິກ ບອກ ກັບພວກຜູ້ສື່ຂ່າວເມື່ອວັນພຸດອາທິດແລ້ວ ນີ້ວ່າ ລາຄາອາຫານຢູ່ທົ່ວຂົງເຂດຍັງສູງຢູ່ ແລະກໍາລັງສ້າງຄວາມເດືອດຮ້ອນໃຫ້ແກ່ ພວກຄົນທຸກຈົນຫລາຍທີ່ສຸດ ທ່ານໂຄນູມາ ກ່າວວ່າ: ລາຄາອາຫານໂລກຖີບຕົວສູງຂຶ້ນເປັນປະວັດການໃນເດືອນກຸມພາຜ່ານມາ ເນື່ອງຈາກ ລາຄານໍ້າມັນດິບຖີບຕົວສູງຂື້ນ ຍ້ອນຄວາມບໍ່ທຸ່ນທ່ຽງດ້ານການເມືອງໃນຂົງເຂດຕາເວັນ ອອກກາງແລະອາຟຣິກາເໜືອນັ້ນ ລາຄານໍ້າມັນແມ່ນເຊື່ອມໂຍງຢ່າງໃກ້ຊິດກັບລາຄາອາຫານຜ່ານຄ່າຂົນສົ່ງແລະຄ່າຜະຫລິດ ທ່ານ ໂຄນູມາ ກ່າວອີກວ່າ ປະເທດທັງຫລາຍແມ່ນຈໍາເປັນຕ້ອງເອົາບາດກ້າວ ເພື່ອເພີ່ມ ຄວາມລະມັດລະວັງດ່ວນເປັນພິເສດ ເພື່ອປ້ອງກັນບໍ່ໃຫ້ເກີດຊໍ້າສອງ ວິກິດການຄັ້ງປີ 2008 ເວລາລາຄາອາຫານຫລັກບາງຢ່າງຖີບສູງຂຶ້ນເປັນສອງເທົ່າຕົວໃນພຽງແຕ່ບໍ່ເທົ່າໃດ ເດືອນນັ້ນ ທ່ານ ໂຄນູມາ ແນະນໍາໃຫ້ບັນດາປະເທດທັງຫລາຍ ຈັດຕັ້ງເຄືອຂ່າຍປະກັນ ຄວາມໝັ້ນຄົງທາງສັງຄົມ ແກ່ພວກຄົນທຸກຈົນ ແລະຈັດຫາອາຫານສໍາຮອງສຸກເສີນໄວ້ ທ່ານໂຄນູມາ ກ່າວວ່າ ອົງການ FAO ຄາດວ່າ ການ ຜະຫລິດເຂົ້າຈະເພີ່ມຂຶ້ນສອງ ເປີເຊັນໃນປີ 2011 ແຕ່ການ ຜະຫລິດເຂົ້າວີທຈະຕົກຕໍ່າລົງ ໜ້ອຍນຶ່ງ ແນວໃດກໍດີ ທ່ານ ໂຄນູມາ ກ່າວວ່າ ເຖິງແມ່ນວ່າລາຄາ ອາຫານຈະຖີບຕົວສູງຂຶ້ນນັບ ມື້ກໍຕາມ ການຜະຫລິດອາ ຫານກໍຄາດວ່າຈະໄດ້ພຽງພໍ ກັບຄວາມຮຽກຮ້ອງຕ້ອງການ ຂອງຕະຫລາດໂລກ ແຕ່ກໍຍັງຈະຕໍ່າກວ່າລະດັບຂອງເປົ້າໝາຍການພັດທະນາສະຫັດສະວັດ ຂອງສະຫະປະຊາຊາດ ທີ່ຈະຫລຸດຜ່ອນຄວາມອຶດຫິວລົງ ໃຫ້ໄດ້ເຄິ່ງນຶ່ງ ພາຍໃນປີ 2015 ນັ້ນຢູ່ ທະນາຄານໂລກກ່າວວ່າ ນັບຕັ້ງແຕ່ເດືອນຕຸລາເປັນຕົ້ນມາ ລາຄາອາຫານທີ່ຖີບຕົວສູງຂື້ນ ນັບມື້ນັ້ນ ໄດ້ຜັກດັນໃຫ້ປະຊາຊົນກວ່າ 40 ລ້ານຄົນ ຕົກຢູ່ໃນສະພາບທຸກຈົນທີ່ສາຫັດທີ່ສຸດ